钦定古今图书集成/明伦汇编/交谊典/第054卷 > 《李白酒楼记》沈光
## 钦定古今图书集成/明伦汇编/交谊典/第054卷 > 《李白酒楼记》沈光

有唐咸通辛巳岁正月壬午，吴兴沈光过任城，《题李
白酒楼》。“夫触强者䩄缅而不发，乘险者帖薾而不进，
溃毒者隐忍而不能就其鍼砭，搏猛者持疑而不能
尽其胆勇，而复视其强者弱之，险者夷之，毒者甘之，
猛者柔之。信乎酒之作于人也如是。”翰林李公太白，
聪明才韵，至今为天下唱首。业术正救天，必赋之矣。
“致其君如古帝王，进其臣如古药石，挥直刃以血其
邪者，推义毂以辇其正者”，岂凭酒而作也？凭酒而作
者，强非真勇？太白既以峭讦矫时之状，不得大用，流
斥齐鲁，眼明耳聪，恐贻颠踣，故狎弄杯觞，沈溺麹糵，
耳一淫雅，目混黑白。或酒醒神健，视听锐发，振笔著
纸，乃以聪明移于月露风云，使之涓絜飞动；移于草
木禽鱼，使之妍茂骞掷；移于边情闺思，使之壮气激
人，离情溢目；移于幽岩邃谷，使之辽历物外，爽人精
魄；移于车马弓矢，悲愤酣歌，使之驰骋决发，如睨幽
并，而失意放怀，尽见穷通焉。呜呼！太白触文之强，乘
文之险，溃文之毒，搏文之猛，而作狎弄杯觞，沈溺麹
糵，是真筑其聪，翳其明，醒则移于赋咏，宜乎醉而生，
醉而死。余徐思之，使太白疏其聪，决其明，移于行事，
强犯时忌，其不得醉而死生也。当时骨鲠忠赤，递有
其人，收其逸才，萃于太白，至于齐、鲁结构凌云者何
限，独斯楼也，广不逾数席，瓦缺椽蠹，虽樵儿牧竖过，
亦指之曰：“李白常醉于此矣。